Državno tajništvo Sjedinjenih Američkih Država

Državno tajništvo Sjedinjenih Američkih Država (amer. engl. United States Department of State) jest ministarstvo vanjskih poslova zaduženo za međunarodne odnose SAD-a s ostalim državama svijeta. Državno tajništvo utemeljeno je 1789. godine i prvo je stvoreno ministarstvo u Sjedinjenim Američkim Državama. Sjedište ima u Zgradi Harryja S. Trumana u Washingtonu nekoliko ulica dalje od Bijele kuće. Državno tajništvo provodi diplomatske misije SAD u inozemstvu i odgovorno je za provedbu vanjske politike Sjedinjenih Američkih Država i diplomatskih nastojanja SAD-a. Ministarstvo (Državno tajništvo) vodi državni tajnik, a od siječnja 2025. to je Marco Rubio, koga predlaže predsjednik i potvrđuje izborom Senat (Senat može i odbiti predloženika). Državni tajnik je isto tako pripadnik Kabineta Sjedinjenih Država i prvi je službenik Kabineta u redoslijedu na predsjedničkoj liniji nasljeđivanja, ali ukupno četvrti po redu. Povijest Ustav SAD, izrađen u Philadelphiji, Pennsylvania 1787. godine, a savezne države ratificirale su ga sljedeće godine, dao je Predsjedniku odgovornost za vođenje inozemnih odnosa SAD. Uskoro je postalo jasno da je potrebno ministarstvo koje bi Predsjedniku pomagalo u provođenju poslova nove savezne vlade. Zastupnički dom i Senat odobrili su legislaciju osnutka Ministarstva vanjskih poslova 21. srpnja 1789. godine, a predsjednik Washington je potpisao zakon 27. srpnja. Tako je Ministarstvo vanjskih poslova postalo prva savezna agencija stvorena pod novim Ustavom. Ovaj zakon je i danas temeljni zakon Državnoga tajništva. U rujnu 1789. dodatna legislacija promijenila je ime Ministarstva vanjskih poslova u Državno tajništvo i dodijelila mu niz domaćih dužnosti. Dana 29. rujna 1789. predsjednik Washington imenovao je Thomasa Jeffersona iz Virginije, tadašnjeg ministra za Francusku, prvim državnim tajnikom SAD-a. Dužnosti i odgovornosti Izvršna grana i Kongres imaju ustavnu odgovornost za vanjsku politiku SAD-a. Unutar izvršne grane, Ministarstvo vanjskih poslova vodeća je američka agencija za vanjske poslove, a njegov čelnik, državni tajnik, glavni je predsjednikov savjetnik za vanjsku politiku. Ministarstvo promiče ciljeve i interese SAD-a u svijetu kroz svoju primarnu ulogu u razvoju i provedbi predsjednikove vanjske politike. Također pruža niz važnih usluga američkim građanima i strancima koji žele posjetiti ili imigrirati u SAD. Glavne aktivnosti i svrha odjela su: Zaštitu i pomoć američkim građanima koji žive ili putuju u inozemstvu; Pomoć američkim tvrtkama na međunarodnom tržištu; Koordinaciju i pružanje podrške međunarodnim aktivnostima drugih američkih agencija (lokalnih, državnih ili saveznih), službenim posjetima inozemstvu i kod kuće te drugim diplomatskim naporima. Obavještavanje javnosti o vanjskoj politici i odnosima SAD-a s drugim zemljama te pružanje povratnih informacija javnosti dužnosnicima administracije. Osiguravanje registracije automobila za vozila nediplomatskog osoblja i vozila diplomata stranih zemalja koji imaju diplomatski imunitet u Sjedinjenim Američkim Državama. Izvori Vanjske poveznice (engl.) History.state.gov (engl.) Službena web-stranica Državnog tajništva